
Kære alle sammen,
Så blev det igen tid til formandens beretning — den korte version af året, hvor vi både har fået hængt noget uden på bygningen, kigget grundigt på facaden og heldigvis stadig har en gård, der ikke passer sig selv.
Det største i året der er gået, er selvfølgelig, at vi har fået altaner. Det har været et stort projekt, og jeg tror godt, vi kan sige, at det både har krævet tålmodighed, koordinering og en vis portion tålmodighed undervejs. Men resultatet taler for sig selv: ejendommen har fået et løft, og mange af os har fået et nyt lille uderum, som allerede bliver brugt flittigt.
En særlig stor tak skal lyde til altanudvalget — og især Ulrikke og Claus — for deres kæmpe arbejde. I har lagt tid, energi og overblik i projektet, og det er vi virkelig taknemmelige for.
Men vi hviler selvfølgelig ikke for længe på altanerne. Allerede i næste måned går vi videre med renovering af facaden. Det bliver endnu et vigtigt skridt i at passe godt på vores ejendom og sikre, at den også står skarpt de næste mange år.
Vi har også fået brugt vores forsikring ganske flittigt i år. Både i forbindelse med udbedring af bærende bjælker under altanbyggeriet og ved vandskaden i kælderen i sommer. Man kan næsten sige, at vi efterhånden kender policenummeret udenad — og at forsikringsselskabet nok også efterhånden kender vores ejendom ganske godt. 
Derudover indgår foreningen en ny aftale med en fast hus-VVS’er. Det håber vi vil give mere smidige arbejdsgange og hurtigere hjælp, når noget drypper, klukker eller gør noget, det bestemt ikke burde.
Jeg vil også gerne fremhæve de frivillige kræfter i foreningen. Dem, der giver en hånd med, holder øje, tager ansvar, passer på gården, ejendommen, sår græs og bygger plantekasser. Det er ikke altid det arbejde, der bliver set mest, men det er noget af det, der betyder mest. En andelsforening fungerer bedst, når vi løfter lidt sammen — og det syntes jeg vi gør her.
Til sidst vil jeg gerne sige en stor tak til bestyrelsen for samarbejdet i året der er gået. Tak for gode møder, gode drøftelser og for at vi sammen får tingene til at bevæge sig fremad — nogle gange langsom andre gange hurtigt. 
Så alt i alt har det været et år med store projekter, praktiske beslutninger og solide frivillige kræfter. Og vigtigst af alt: vi passer fortsat godt på vores fælles skønne hus.
Tak for året der gik — Jeg glæder mig til at begynde et ny. 

